钦定古今图书集成/历象汇编/岁功典/第030卷 > 中和节百辟献农书赋〈同前韵〉 郑式方
## 钦定古今图书集成/历象汇编/岁功典/第030卷 > 中和节百辟献农书赋〈同前韵〉 郑式方

“圣人，清谧六合，车书一家，皇心协于天统，节令征为
国华，思播植以富人，故《农书》是进；建中和而照物，俾
淳风不遐。”是以四夷即叙，九谷用嘉。当其大庙祇临，
韶光发泄。二月初吉，式协于农祥；三务成功，不亏乎
岁节。授其时，用天之道；进其书知人则哲。一人垂拱
以忧勤，百辟献章而诚竭。于是元老进而言曰：“陛下
道治无外，化康有截，犹虑九扈未弘，三时尚缺，命陈
书而王化可阐，俾知方而农政斯列。既戒既种，粢盛
之望有期；弗震弗渝，地利之宜奚设。岂不以寒气总
入，春阳始初，陈乎五种之用，本乎《三农》之书。王者则
千亩是藉，庶人则中田有庐。故年谷之顺不差，物力
之功克实。首嘉节而东作方起，符中星而西成乃毕。”
其殖也习无不利，其耕也动罔不吉。然后邦国知息
节之宜，象魏识劝农之术。于以见君臣克协，于以见
土谷惟修。足食表丰年之庆，多稌兴大田之猷。且夫
节者育物于生成，农者丰功于遐迩。善宣兮时罔不
若，化洽兮物无非是。乃疆乃理，歌积庾于京坻；有翼
有凭，致殊方之率俾。非我后圣应太昊，德包神农，则
不能尽地力，祈天宗。故得贞万姓，行八政。幸沐化于
和平，庶采葑而谣咏。